DA Den Europæiske Unions Tidende L 297/12

RÅDETS AFGØRELSE

af 10. november 2009

om proceduren vedrørende undtagelser fra oprindelsesreglerne i de oprindelsesprotokoller, der er knyttet til økonomiske partnerskabsaftaler med AVS-stater og om ophævelse af afgørelse 2000/399/EF

(2009/832/EF)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 133 sammenholdt med artikel 300, stk. 2, andet afsnit, og artikel 300, stk. 4,

under henvisning til forslag fra Kommissionen, og

ud fra følgende betragtninger:

(1) Bilag V i partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000 (1) (AVS-EF-partnerskabsaftalen) og de tilknyttede protokoller, herunder protokol 1 om definitionen af begrebet »produkter med oprindelsesstatus« og om metoderne for administrativt samarbejde, udløb den 31. december 2007 i henhold til aftalens artikel 37, stk. 1.

(2) I medfør af artikel 37, stk. 1, i AVS-EF-partnerskabsaftalen er der blevet forhandlet økonomiske partnerskabsaftaler med regionale grupper af medlemmer af gruppen af stater i Afrika, Vestindien og Stillehavet (AVS-stater). Disse økonomiske partnerskabsaftaler er gradvis blevet undertegnet siden den 1. januar 2008.

(3) Artikel 39 i protokol 1 om definitionen af begrebet »produkter med oprindelsesstatus« og om metoderne for administrativt samarbejde (oprindelsesprotokollen) til den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side (2) — den første økonomiske partnerskabsaftale, der er indgået med AVS-stater — fastsætter en procedure for indrømmelse af undtagelser fra oprindelsesreglerne efter anmodning fra en AVS-stat, der har undertegnet den økonomiske partnerskabsaftale. Undtagelser skal vedtages af et kompetent udvalg. Der bør indføres en procedure for fastlæggelse af Fællesskabets holdning i det pågældende udvalg, som også kan anvendes på lignende bestemmelser i oprindelsesprotokoller til andre økonomiske partnerskabsaftaler, der indgås med andre AVS-stater i fremtiden.

(4) Ifølge artikel 39, stk. 8, i oprindelsesprotokollen skal der træffes en afgørelse hurtigst muligt og under alle omstændigheder senest 75 hverdage efter, at Fællesskabet har modtaget anmodningen. Underretter Fællesskabet ikke den AVS-stat, der har indgivet en anmodning om udtagelse, om sin holdning inden udløbet af denne frist, anses anmodningen for at være taget til følge.

(5) Det er derfor nødvendigt at indføre en procedure, der sikrer, at Fællesskabets holdning kan vedtages og meddeles de AVS-stater, der har undertegnet økonomiske partnerskabsaftaler, i tilstrækkelig god tid til at sikre, at den relevante afgørelse kan træffes før udløbet af nævnte frist.

(6) Ved Rådets afgørelse 2000/399/EF af 16. juni 2000 om proceduren vedrørende undtagelser fra oprindelsesreglerne i protokol 1 til AVS-EF-partnerskabsaftalen (3) fik Kommissionen beføjelse til at vedtage Fællesskabets fælles holdning til anmodninger fra AVS-staterne om undtagelse fra oprindelsesreglerne i protokol 1 til bilag V til AVS-EF-partnerskabsaftalen.

(7) Kommissionen bør have en tilsvarende beføjelse med hensyn til anmodninger om undtagelser fra oprindelsesreglerne i oprindelsesprotokollerne til de økonomiske partnerskabsaftaler.

(8) Afgørelse 2000/399/EF bør derfor ophæves —

TRUFFET FØLGENDE AFGØRELSE:

Artikel 1

Fællesskabets holdning til anmodninger fremsat af AVS-stater, der har undertegnet økonomiske partnerskabsaftaler, om undtagelser fra oprindelsesreglerne i oprindelsesprotokollerne til de økonomiske partnerskabsaftaler vedtages af Kommissionen efter proceduren i artikel 2.

Artikel 2

1. Kommissionen bistås af Toldkodeksudvalget, der er nedsat ved artikel 248a, stk. 1, i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (4).

2. Kommissionens repræsentant forelægger Toldkodeksudvalget et udkast til Fællesskabets holdning senest 25 arbejdsdage efter, at Fællesskabet har modtaget en anmodning om en undtagelse. Toldkodeksudvalget afgiver en udtalelse om dette udkast inden for en frist, som formanden fastsætter under hensyntagen til, hvor meget det pågældende spørgsmål haster. Det udtaler sig med det flertal, som er fastsat i traktatens artikel 205, stk. 2, for vedtagelse af de afgørelser, som Rådet skal træffe på forslag af Kommissionen. Under afstemninger i udvalget tillægges de stemmer, der afgives af medlemsstaternes repræsentanter, den vægt, der er fastlagt i nævnte artikel. Formanden deltager ikke i afstemningen.

3. Kommissionen vedtager Fællesskabets holdning og underretter straks det kompetente udvalg nedsat ved den pågældende økonomiske partnerskabsaftale. Hvis Fællesskabets holdning ikke er i overensstemmelse med Toldkodeksudvalgets udtalelse, forelægger Kommissionen den dog straks for Rådet. I så fald udsætter Kommissionen underretningen af det kompetente udvalg, der er nedsat inden for rammerne af den relevante økonomiske partnerskabsaftale, i en periode på 25 arbejdsdage fra datoen for afstemningen i Toldkodeksudvalget.

4. Rådet kan med kvalificeret flertal vedtage en anden fællesskabsholdning inden for den frist, der er nævnt i stk. 3.

Artikel 3

1. Afgørelse 2000/399/EF ophæves.

2. Henvisninger til den ophævede afgørelse gælder som henvisninger til nærværende afgørelse.

Artikel 4

Denne afgørelse træder i kraft på dagen for offentliggørelsen i Den Europæiske Unions Tidende.

Artikel 5

Denne afgørelse offentliggøres i Den Europæiske Unions Tidende.

Udfærdiget i Bruxelles, den 10. november 2009. På Rådets vegne A. BORG Formand

(1) EFT L 317 af 15.12.2000, s. 3.

(2) EUT L 289 af 30.10.2008, s. 1.

(3) EFT L 151 af 24.6.2000, s. 16.

(4) EFT L 302 af 19.10.1992, s. 1.